《秋怀》
宋代·江休复

西风万里至，旷然天地秋。
暮雨生夕凉，百虫鸣啾啾。
楚山晓苍苍，楚水亦悠悠。
骚人试登临，感物增离尤。
所思在遐方，欲往路阻修。
香草有蕙茝，嘉树有梧秋。
白露委芳馨，彫零使我愁。
穷年倦羁窘，江湖思旧游。
纫兰制芰荷，飘泛一叶舟。
肆情云水间，意适何所求。

作者简介：（1005—1060）宋开封陈留人，字邻几。登进士第。为蓝山尉，改大理寺丞，迁殿中丞。召试，擢集贤校理，判刑部。与苏舜钦游，坐预进奏院祠神会落职，监蔡州商税。后复故官，累进至刑部郎中。强学博览，为文淳雅，尤善于诗。喜琴、弈，工隶书。有《嘉祐杂志》、《唐宜鉴》、《春秋世论》及文集等。